তথ্যবিবরণী নম্বর : ১৫৭৩

**একটি দল দেশের উন্নয়নকে বাধাগ্রস্ত করার চেষ্টা করছে**

**--- রেলপথ মন্ত্রী**

বোদা (পঞ্চগড়), ২০ কার্তিক (৫ নভেম্বর):

রেলপথ মন্ত্রী মোঃ নূরুল ইসলাম সুজন বলেছেন, সরকার প্রান্তিক জনগোষ্ঠীর উন্নয়নে কাজ করছে, একটি দল সন্ত্রাসী কার্যক্রমের মাধ্যমে এই উন্নয়নকে বাধাগ্রস্ত করার চেষ্টা করছে।

মন্ত্রী আজ পঞ্চগড়ের বোদা উপজেলায় ময়দানদিঘী ইউনিয়নের গাইঘাটা ইসলামিয়া দাখিল মাদ্রাসার নবনির্মিত ৪ তলা বিশিষ্ট নতুন একাডেমিক ভবনের উদ্বোধন অনুষ্ঠান শেষে আয়োজিত এক সভায় প্রধান অতিথির বক্তব্যে এসব কথা বলেন।

মন্ত্রী বলেন, সরকার মুক্তিযুদ্ধ ভাতা, বয়স্ক ভাতা, বিধবা ভাতা, প্রতিবন্ধী ভাতাসহ বিভিন্ন প্রকারের ভাতা দিয়ে যাচ্ছে। টিসিবির মাধ্যমে ন্যায্যমূল্যে পণ্য বিতরণ করা হচ্ছে। কৃষকদের ন্যায্যমূল্যে সার, বীজ বিতরণ করা হচ্ছে। শিক্ষা প্রতিষ্ঠানে বিনামূল্যে বই বিতরণ করা হচ্ছে। একসময় এই রংপুর অঞ্চলে মঙ্গা চলতো, এখন সকলের চেহারা দেখে বুঝা যাচ্ছে যে এখন আর আমাদের দেশে কোন মানুষ না খেয়ে থাকে না, কোন মানুষ অভাবে নেই, সকলেই ভালো আছে এবং শেখ হাসিনার উন্নয়ন সর্বত্র বিরাজমান রয়েছে।

মন্ত্রী বলেন, প্রধানমন্ত্রী ঘোষিত ডিজিটাল বাংলাদেশ আজ আর স্বপ্ন নয় এটা বাস্তব, তথ্য প্রযুক্তির উন্নয়নের কারণে এখন সকলের হাতে মোবাইল আছে এই মোবাইলের মাধ্যমে সকলেই এখন পৃথিবীর সকল খবর মুহুর্তের মধ্যেই পেয়ে যাচ্ছে।

মন্ত্রী আরো বলেন, রংপুর থেকে ঢাকা মহাসড়কটি ছয় লেনে উন্নীত করা হবে। এখন পঞ্চগড় থেকে তিনটি ট্রেন যাতায়াত করে যার ফলে পঞ্চগড় থেকে দেশের সকল স্থানে ট্রেন যোগাযোগের মাধ্যমে আমরা যাতায়াত করতে পারছি এটা হলো বর্তমান সরকারের উন্নয়ন।

#

সিরাজ/পাশা/সঞ্জীব/জয়নুল/২০২৩/১৯৪৫ঘণ্টা

তথ্যবিবরণী নম্বর : ১৫৭২

**মুজিব বায়েপিক বাংলাদেশের ইতিহাসে অমূল্য প্রামাণ্যচিত্র**

**--- পানি সম্পদ প্রতিমন্ত্রী**

বরিশাল, ২০ কার্তিক (৫ নভেম্বর):

পানি সম্পদ প্রতিমন্ত্রী জাহিদ ফারুক বলেছেন, মুজিব: একটি জাতির রূপকার’ চলচ্চিত্রের মাধ্যমে জাতি সত্য ইতিহাস জানতে পারবে। বাংলাদেশের ইতিহাসের অমূল্য প্রামাণ্যচিত্র এটি। বাংলাদেশ-ভারত যৌথ প্রযোজনায় নির্মিত জাতির পিতা বঙ্গবন্ধু শেখ মুজিবুর রহমানের বায়োপিক ‘মুজিব: একটি জাতির রূপকার’ চলচ্চিত্রটি দেখে উপস্থিত সাংবাদিকদের এ কথা বলেন তিনি।

আজ বরিশাল জেলা শিল্পকলা একাডেমির অডিটরিয়ামে ছবিটি দেখে প্রতিমন্ত্রী উপস্থিত সাংবাদিকদের তাঁর প্রতিক্রিয়ায় বলেন।

প্রতিমন্ত্রী বলেন, এই সিনেমাটি জাতির জন্য ইতিহাসের একটি দলিল। ১৫ আগস্টের ঘটনা কখনও চিত্রায়িত হয়নি, কিন্তু এই সিনেমায় সেই দৃশ্য চিত্রায়িত হয়েছে। সেই মর্মান্তিক দৃশ্যের মাধ্যমেই সিনেমাটি শেষ হয়েছে। এই দৃশ্য দেখা খুবই কষ্টের। সিনেমাটি একটি জীবনভিত্তিক ছবি। জাতির পিতা বঙ্গবন্ধু শেখ মুজিবুর রহমানের বেড়ে ওঠা এবং একটি দেশের স্বাধীনতা অর্জনের ওপর ভিত্তি করে চলচ্চিত্রটি নির্মাণ করা হয়েছে।

প্রতিমন্ত্রী আরো বলেন, এই বায়োপিক পাঁচ দশকে একটি দেশ ও জাতিকে স্বাধীনতা উপহার দেওয়া, বঙ্গবন্ধু ও তাঁর পরিবারের অসামান্য ত্যাগ, বঙ্গবন্ধুর নেতৃত্ব ধাপে ধাপে গড়ে ওঠা এবং বঙ্গবন্ধু যেভাবে হিমালয়সম ব্যক্তিত্বে পরিণত হন সেটাকে খুব সফলভাবে ধারণ করতে পেরেছে। বাংলাদেশের ইতিহাস, অভ্যুদয়ের ইতিহাসও আছে। এই বাংলাদেশ জাতিরাষ্ট্র গঠিত হয়েছে জাতির পিতা বঙ্গবন্ধু শেখ মুজিবুর রহমানের নেতৃত্বে।

উপজেলা নির্বাহী অফিসার মনিরুজ্জামান, উপজেলা ভাইস চেয়ারম্যান মাহবুবুর রহমান মধু, মহানগর যুবলীগের যুগ্ম আহ্বায়ক মাহমুদুল হক খান মামুন এসময় উপস্থিত ছিলেন।

পরে প্রতিমন্ত্রী ১৪ নভেম্বর বরিশাল সিটি কর্পোরেশনের নবনির্বাচিত মেয়রের অভিষেক অনুষ্ঠান সফল করার লক্ষ্যে প্রস্তুতি সভায় প্রধান অতিথির বক্তব্য রাখেন।

#

গিয়াস/পাশা/সঞ্জীব/জয়নুল/২০২৩/১৮৫৫ঘণ্টা

তথ্যবিবরণী নম্বর : ১৫৭১

**তালেবান ও আইএসের কায়দায় হামলার কর্মসূচি দিচ্ছে বিএনপি**

**--তথ্য ও সম্প্রচার মন্ত্রী**

ঢাকা, ২০ কার্তিক (৫ নভেম্বর) :

তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, ‘বিএনপি এখন তালেবানরা কিংবা ইসলামি স্টেট-আইএস যেভাবে কর্মসূচি ঘোষণা করে ঠিক একই কায়দায় অনলাইন প্লাটফর্মে কর্মসূচি ঘোষণা শুরু করেছে। এবং কার্যত অবরোধের নামে মানুষ ও গাড়ি-ঘোড়ার ওপর হামলা পরিচালনা করা, জ্বালিয়ে দেওয়াই তাদের কর্মসূচি, অন্য কোনো কিছু নয়।’

আজ সচিবালয়ে মন্ত্রণালয়ের সভাকক্ষে সমসাময়িক বিষয়ে সাংবাদিকদের সঙ্গে মতবিনিময়কালে মন্ত্রী এ কথা বলেন। সম্প্রচারমন্ত্রী বলেন, ‘অবশ্যই যে কেউ রাজনৈতিক কর্মসূচি পালন করতে পারে। কিন্তু বিএনপি রাজনৈতিক কর্মসূচি পালন করছে না। এরা অবরোধের নামে মানুষ ও মানুষের সহায় সম্পত্তির ওপর হামলা পরিচালনা করা হচ্ছে, তাদের হাত থেকে কেউ রেহাই পাচ্ছে না। ইসরাইলি বাহিনীর মতো বিএনপির হাত থেকেও এম্বুলেন্স, হাসপাতাল কোনটাই রেহাই পাচ্ছে না।’

ফিলিস্তিনে ইসরাইলি বাহিনীর হামলার উদাহরণ টেনে ড. হাছান বলেন, ‘আপনারা জানেন, ২৮ অক্টোবর কিভাবে হাসপাতালের ওপর হামলা পরিচালনা করে এম্বুলেন্সসহ বহু গাড়ি-ঘোড়া জ্বালিয়ে দেওয়া, ভাঙচুর করা হয়েছিল এবং এরপরে আবারও বিভিন্ন জায়গা হামলা হয়েছে, রোগীবাহী এম্বুলেন্স ভাঙচুর করে জ্বালিয়ে দেওয়া হয়েছে, শিক্ষার্থীবাহী বাসে আগুন দেওয়া হয়েছে। যেমন ইসরাইলি বাহিনী যেমন গাজায় স্কুলে, শিক্ষার্থীবাহী গাড়ির ওপর আক্রমণ চালাচ্ছে, এখানেও বিএনপি-জামাত একই কায়দায় এই কাজগুলো করছে।’

‘গাজায় নির্মমতার বিরুদ্ধে সমস্ত পৃথিবীতে প্রতিবাদ হয়েছে অথচ আজ পর্যন্ত বিএনপি-জামাত সেটি নিয়ে একটি শব্দ বলেনি’ উল্লেখ করে তথ্যমন্ত্রী বলেন, ‘মার্কিন যুক্তরাষ্ট্রে হাজার হাজার মানুষের প্রতিবাদ সমাবেশ হচ্ছে বিভিন্ন শহরে, লন্ডনে লাখ মানুষের সমাবেশ হচ্ছে, ইউরোপের বিভিন্ন শহরে সেখানকার সরকারের আদেশ অমান্য করে ফিলিস্তিনিদের পক্ষে সমাবেশ হচ্ছে অর্থাৎ বর্বরতার বিপক্ষে সমাবেশ হচ্ছে। আর এখানে বিএনপি-জামাত এই নিয়ে একটি শব্দও বলে নাই। বরং ইসরাইলি বাহিনীর অনুকরণে তারা এখানে মানুষের ওপর হামলা পরিচালনা করছে অর্থাৎ এরা আর রাজনৈতিক দল নাই। বিএনপি এখন একটি চূড়ান্ত সন্ত্রাসী দলে রূপান্তরিত হয়েছে।’

মন্ত্রী বলেন, ‘আমরা এই সন্ত্রাসীদের দমন করতে খুঁজে বের করে আইনের আওতায় আনতে বদ্ধপরিকর। তারা ভেবেছে একের পর এক অবরোধ ডেকে দেশকে অস্থিতিশীল করবে! তারা খুব সহসাই দেখতে পাবে যে জনগণই তাদের বিরুদ্ধে ক্ষোভের বহিঃপ্রকাশ ঘটিয়ে ব্যবস্থা গ্রহণ করবে এবং আমরা জনগণের সাথে থাকব। তারা এখন দেশ-বিদেশ থেকে নানা ধরনের গুজব রটানোতেও সক্রিয় হয়েছে। যারা গুজব রটাচ্ছে তাদেরকেও শনাক্ত করার কাজ চলছে। কেউ কেউ ভেবেছে বিদেশ থেকে গুজব রটিয়ে দেশে অস্থিতিশীলতা তৈরি করবে, কিন্তু বিদেশে যেখান থেকে গুজব রটানো হচ্ছে আমরা সেই দেশের আইনে সেখানে ব্যবস্থা গ্রহণও জোরদার করেছি।’

মির্জা ফখরুলের মুক্তি দাবি করা ব্যক্তিবর্গ নিয়ে সাংবাদিকদের প্রশ্নের জবাবে মন্ত্রী ড. হাছান বলেন, ‘যে কেউ কারো মুক্তি চাইতেই পারে। আর যারা মুক্তি চেয়েছে তারা বিএনপি ঘরোনা রাজনীতিবিদ কিংবা বিএনপির মিটিং-মিছিল, সভা সেমিনারে যায়। তবে যারা মুক্তি চেয়েছে তাদের কাছে আমার প্রশ্ন- পুলিশকে যে হত্যা করা হলো, হাসপাতালে, সাংবাদিকদের ওপর যে হামলা পরিচালনা করা হলো, পেটানো হলো, সেগুলোর ব্যাপারে তারা নিশ্চুপ কেন।’

গ্রেপ্তার হওয়া বিএনপি নেতাদের সাথে কোনো আলোচনা চলছে কি না সে প্রশ্নের জবাবে হাছান মাহমুদ বলেন, ‘যে সমস্ত নেতা গ্রেপ্তার হয়েছেন তারা এই নৈরাজ্যের হুকুমদাতা, অর্থদাতা, নৈরাজ্যের হোতা হিসেবে গ্রেপ্তার হয়েছেন, তাদের সাথে আলোচনার প্রশ্নই আসে না। সন্ত্রাসীদের বিরুদ্ধে যেভাবে আইনগত ব্যবস্থা দেশে গ্রহণ করতে হয় আমরা সেই প্রক্রিয়ার মধ্যে আছি। আর জনগণকে অনুরোধ জানাবো সন্ত্রাসীদের বিরুদ্ধে জনগণ স্বাভাবিক যে ব্যবস্থা গ্রহণ করে এই সন্ত্রাসীদের বিরুদ্ধেও একই ব্যবস্থা গ্রহণ করার জন্য। দেশে শিক্ষাসহ সমস্ত কিছু ব্যাহত করার বিএনপির অপচেষ্টা সফল হবে না। খুব সহসা সমস্ত দুষ্কৃতকারীর বিরুদ্ধে ব্যবস্থা গ্রহণ করা হবে এবং পরিপূর্ণ স্বাভাবিক অবস্থা ফিরে আসবে।’

#

আকরাম/পাশা/সঞ্জীব/রেজাউল/২০২৩/১৭৫৫ ঘণ্টা

তথ্যবিবরণী নম্বর : ১৫৭০

**কোভিড-১৯** **সংক্রান্ত** **সর্বশেষ** **প্রতিবেদন**

ঢাকা, ২০ কার্তিক (৫ নভেম্বর) :

স্বাস্থ্য অধিদপ্তরের তথ্যানুযায়ী শনিবার সকাল ৮টা থেকে আজ রবিবার সকাল ৮টা পর্যন্ত ২৪ ঘণ্টায় দেশে ৪ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার শূন্য দশমিক ৯৮ শতাংশ। এ সময় ৪১০ জনের নমুনা পরীক্ষা করা হয়েছে।

          গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৭৭ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ১৩ হাজার ৬৫৩ জন।

#

সুলতানা/পাশা/সঞ্জীব/রেজাউল/২০২৩/১৭১০ ঘণ্টা

তথ্যবিবরণী নম্বর : ১৫৬৯

**জনগণ উন্নয়ন ও শান্তির পক্ষে থাকবে**

**--খাদ্যমন্ত্রী**

নওগাঁ (পোরশা) ৫ নভেম্বর :

খাদ্যমন্ত্রী সাধন চন্দ্র মজুমদার বলেছেন, জনগণ আগুন সন্ত্রাসীদের সাথে নয়, উন্নয়ন ও শান্তির সাথে থাকবে।

আজ নওগাঁর বড়গ্রাম উচ্চ বিদ্যালয় প্রাঙ্গণে ঘাটনগর ইউনিয়ন আওয়ামী লীগ আয়োজিত বর্তমান সরকারের সামাজিক নিরাপত্তা বেষ্টনীর আওতাভুক্ত জনগণের সাথে মতবিনিময় সভায় প্রধান অতিথির বক্তবে মন্ত্রী এ কথা বলেন।

মন্ত্রী বলেন, বিএনপি যদি আবার আগুন সন্ত্রাস করে, জনগণের সম্পদ নষ্ট করে আর আওয়ামী লীগের নেতাকর্মীদের মারধর করে তাহলে কাউকে ছাড় দেওয়া হবে না। যারা পুলিশ হত্যা করে তাদের সাথে কোনো সমঝোতা হতে পারে না। তিনি বলেন, আমরা শান্তি চাই, এই দেশটাকে সুখি সমৃদ্ধশালী সোনার বাংলাদেশ হিসেবে গড়তে চাই।

দেশকে সন্ত্রাসীদের হাতে তুলে দিবেন নাকি যিনি বাংলাদেশকে উন্নত সমৃদ্ধ করেছেন তাঁর পক্ষে থাকবেন সে সিদ্ধান্ত নেওয়ার সময় এসেছে উল্লেখ করে মন্ত্রী বলেন, সোনার বাংলা গড়তে হলে শেখ হাসিনার প্রতি আস্থা রাখতে হবে।

ঘাটনগর ইউনিয়ন আওয়ামী লীগের সভাপতি মোকলেসুর রহমানের সভাপতিত্বে অনুষ্ঠানে বিশেষ অতিথির বক্তব্য রাখেন উপজেলা পরিষদের চেয়ারম্যান শাহ মঞ্জুর মোরশেদ, পোরশা উপজেলা আওয়ামী লীগের সভাপতি আনোয়ারুল ইসলাম, সাধারণ সম্পাদক মোফাজ্জল হোসেন এবং ঘাটনগর ইউনিয়ন পরিষদের চেয়ারম্যান মোঃ বজলুর রশীদ।

#

কামাল/জামান/শাম্মী/রাসেল/কামাল/২০২৩/১৫৫০ ঘণ্টা